Planai 2010 metams: ar rasime drąsos tikriems pokyčiams? 


Pastaruoju metu pasigirsta kalbų apie tai, kad ir kitais metais neišvengiamai bus taupoma, skaičiuojama ir kitaip bandoma išgyventi turint sumažintą biudžetą. Mane, kaip ir kiekvieną paprastą pareigūną labiausiai domina klausimas – ar galėsim kitais metais dirbti ir ar už atliktą darbą bus tinkamai atlyginta. Viena vertus, liūdna, kad turime rinktis ir kalbėti išgyvenimo temomis, kita vertus džiugu, kad galime kalbėtis ir susižinoti, išgirsti ir pamėginti suprasti – kas, kaip, kodėl? Deja, tai yra vienintelis būdas išvengti „sugedusio telefono“ efekto. Ypač tais atvejais, kai vis dar pasitaiko ryšininkų, kurie yra ryškus praėjusios epochos mastymo sugadintas palikimas. 


Skaitydamas šį pranešimą stengsiuosi aiškiai ir trumpai išdėstyti profesinei sąjungai žinomą informaciją apie esamą situaciją ir iškelti į viešumą keletą pasiūlymų tiek vadovybei, tiek profesinių sąjungų nariams ir kitiems pareigūnams. 


Visų pirma – apie esamą situaciją. Deja, esu priverstas konstatuoti, kad šiuo metu policijos „paslaugos“ yra apgailėtinos kokybės. Ekonominio pakilimo metu praradome daug pirminės ir vidurinės grandies pareigūnų. Jų nepakeitė naujokai, o didelė dalis neužimtų darbo vietų, etatų buvo tiesiog panaikinta. Deja, naikinant pirminės ir vidurinės grandies etatus, vadovaujančios pozicijos buvo neliestos, arba netgi priešingai padidintas vadovų skaičius – štai Vilniuje turime jau keturis viršininko pavaduotojus. Reikia pasakyti, kad patruliavimas Vilniaus mieste ir nusikalstamų veikų tyrimas nuo to nei trupučio nepagerėjo. 


Kitas labai svarbus dalykas yra tai, kad kiekvieną kartą, kai išgirstame, kad bus peržiūrimas biudžetas, tai galime būti tikri nebent dėl vieno dalyko – mūsų piniginės tikrai taps lengvesnės. Svarstytini klausimai būna tik tai, „kokiu būdu?“ ir „kiek labai?“. Deja, net ir įsibėgėjusios krizės akivaizdoje esame priversti konstatuoti, kad nematome aiškaus plano, kaip vyriausybė, ministerija, departamento vadovybė ketina persitvarkyti prisitaikydama prie pasikeitusių aplinkybių. Gal toks planas yra, bet ar yra kas apie jį girdėjęs? Priešingai – girdime pasiūlymus pataupyti visiems, nieko nepertvarkant. Draugiškai, solidariai ir, niekam ne paslaptis – neoficialiai per prievartą. 


Pastaruoju metu policijos vadovybė aptarinėja naujus taupymo planus kitiems metams. Taupymo planai grindžiami paprastu principu – truks plyš išlaikyti sistemą tokią pat, su tokiu pat valdymo aparatu. Ne taip seniai mūsų profesinė sąjunga kėlė problemą, kad policijos pareigūnų skaičiui mažėjant, vadovaujančių pareigūnų skaičius nesikeičia arba kai kuriais atvejais netgi didėja. Apie tai, kad galima taupyti ne patrulių, ne tyrėjų, ir ne nepilnamečių reikalų specialistų darbo užmokesčio sąskaita – regis niekam net nekyla mintis. O taip taupyti reikia, galima ir, matyt – neišvengiama. Iki šiol profesinės sąjungos siūlymai buvo sėkmingai ignoruojami – prisidengiama statuto nuostata, draudžiančia kištis į vidaus reikalų įstaigų valdymą. Atkreipsiu dėmesį – į gerus pasiūlymus įsiklausyti statutas nedraudžia, o profesinės sąjungos niekada nesikišo, nesikiša ir nesikiš į tai, kokius nusikaltimus tirti, kokias kratas daryti ar kieno pokalbių klausytis. 


Profesinė sąjunga siūlo visų lygių policijos įstaigų vadovams elementarų trijų punktų planą:

1. Pasiūlymas. Atsisakyti statutinių pareigūnų administraciniuose padaliniuose. Taip būtų taupomos įstaigos lėšos, o tikrieji policijos pareigūnai nebūtų painiojami su uniformuotais administracijos tarnautojais. Viešai deklaruojama, kad statutinių pareigūnų į organizacinius padalinius nebebus priimama, tačiau neretai daroma priešingai – jeigu netikite - turime konkrečių pavyzdžių
. 

2. Pasiūlymas. Paslaugas pirkti rinkoje, o ne patiems organizuoti autoservisų, valymo paslaugų įmonių veiklą vidaus reikalų įstaigų viduje. Skaidriai vykdant viešuosius pirkimus galima nemažai sutaupyti šioje sferoje. Kažkodėl kryžiumi gulamasi prieš autoūkio pertvarkymą, nurodoma, kad reiks pirkti daug naujų automobilių, o administracinės išlaidos nedidelės ir panašiai. Kalbamės su pareigūnais, jie tvirtina, kad nauji automobiliai stovi garažuose nenaudojami. Ypač kaimiškose teritorijose. Argi negalima peržiūrėti automobilių paskirstymo?

3. Pasiūlymas. Atlikti valdymo auditą ir sumažinti vadovų skaičių ir administracijos aparatą. Pirmus žingsnius galima daryti net ir be jokio audito. Plika akimi matosi, kad iš 60 teritorinių policijos komisariatų palikus 10 apskričių VPK, didelė dalis organizacinio darbo buvo perkelta į apskričių VPK. Atsisakykite perdėm išpūsto vadovų skaičiaus – generaliniam komisarui, valdyti policijos sistemą, kažkodėl pakanka tik trijų pavaduotojų. Jau minėta, kad pirminės ir antrinės grandies pareigūnų skaičius sumažėjo. Ar tiek pat susitraukė ir administravimo padaliniai, vadovų skaičius? Teritoriniuose komisariatuose vietoj nuovadų steigiami viešosios policijos prevencijos skyriai, ar tokių skyrių vadovas negalėtų reikalui esant pavaduoti teritorinio komisariato viršininko, kam reikalinga ta begalė pavaduotojų? Sunkmetis verčia turėti lanksčią ir kompaktišką administraciją ir kartu maksimalias pajėgas gatvėje, saugant visuomenę nuo siautėjančių piktadarių ir tiriant padarytus nusikaltimus. Ar policija, jos vadovybė, komisariatų vadovybė yra pasirengusi tokiam sunkmečio išgyvenimui?  


Tai yra patys akivaizdžiausi, labiausiai akis badantys neūkiškumo pavyzdžiai. Net neabejojame, kad čia susirinkę pareigūnai sugebėtų pateikti jei ne po tris, tai bent po vieną kitą pavyzdį kur būtų galima tvarkytis racionaliau. Neslėpsiu – praėjusį penktadieni policijos įstaigų vadovų pasitarime iš naujų apskričių VPK vadų girdėjosi panašių idėjų – abejota ar apskritai policijos komisariato vadovui reikalingi pavaduotojai – esant reikalui pavaduoti puikiai gali ir valdybų, tarnybų ar skyrių viršininkai – nelygu koks komisariatas. Akivaizdu, kad yra rezervų, apie kuriuos aukščiausiu lygiu neretai vengiama kalbėti. Taip pat akivaizdu, kad policijos reformai atvedus naujų policijos įstaigų vadovų, jų mastymas akivaizdžiai pažengė į priekį ir, galime sakyti, kai kurie pasiūlymai pasiekė profesinių sąjungų pasiūlymų lygį. Sveikiname tokius pokyčius ir tikimės, kad tai neliks vien kalbos. 


Policijos pareigūnų bendruomenė yra palyginti nedidelė. Pareigūnai bendrauja tarpusavy, mato, kaip tvarkomasi policijos įstaigose, kokie sprendimai priimami, mato ir tai, ką veikia kai kurie vadovai tarnybos metu ir daug kitokių dalykų. Ir kol jie mato šiuos ne visada teigiamus dalykus, o taupymo plane pateikiamos tik dvi priemonės – nemokamos atostogas arba atleidimo lapelis, tol jų motyvacija yra žlugdoma ir jokie susirinkimai, jokie paraginimai dirbti dar geriau, atrodyti solidžiau, vengti klaidų ar panašiai - padėties nepagerins. Pareigūnai šiuo metu, patyrę kelis atlyginimų karpymus yra stipriai demotyvuoti ir kai jie yra atvirai šantažuojami – arba eikit nemokamų atostogų, arba pradėsim kirsti galvas – motyvacijos padidėjimo tikėtis yra naivu. 


Vis dėl to, visi sėdime viename laive. Visi davėme priesaiką ir stengiamės ištikimai jos laikytis. Gerbiami vadovai, šiandien Jūs supažindinate policijos pareigūnus su esama situacija ir siūlote kartu rinktis kelią, kuriuo eisime kitais metais. Profesinės sąjungos atvirai, nuoširdžiai ir be jokių užuolankų teigia: norėdami sulaukti nuoširdaus pareigūnų supratimo ir palaikymo išgyvenant sunkmetį, privalote apsitvarkyti savo darže. Iki ateinančių metų yra gražaus laiko – norint šį tą nuveikti, galima padaryti tikrai daug. Galbūt, pareigūnai matydami realius teigiamus pokyčius tikrai savanoriškai ir iš solidarumo, o ne dėl paslėpto šantažo parašys prašymą trim – keturiom dienom nemokamų atostogų per metus. Vilniaus miesto policijos darbuotojų profesinė sąjunga palaikys siūlymą visiems solidariai eiti nemokamų atostogų tik tuo atveju, jei matys, kad yra imamasi realių priemonių taupymui. Turite laiko iki Naujųjų metų. Nesiėmus konkrečių veiksmų, pareigūnų bendruomenė nesupras, kodėl turėtų atsisakyti savo sunkiai uždirbtų ir taip nedidelių atlyginimų, todėl šiandien reikia sau patiems atsakyti į klausimą – Ar rasime drąsos tikriems pokyčiams? 

